En 35-årig politiassistent fik et tragisk endeligt, da han bragede sammen med et køretøj, der var kommet over i den modsatte vejbane på Langebro i København, natten til tirsdag.

Betjenten, der var i tjeneste, da ulykken skete, mistede livet. Det var dog en ren tilfældighed, at han kørte over Langebro på pågældende tidspunkt.

Nu har kolleger til den afdøde politiassistent via støtteforeningen Thin Blue Line Denmark oprettet en indsamling, der skal gå ubeskåret til betjentens efterladte, der tæller hans toårige barn og hans gravide hustru.

Indsamlingen er anmeldt indsamlingsnævnet og løber til 21. august, lyder det fra foreningen.

- Mandag nat mistede vi en ung kollega i en forfærdelig bilulykke på Langebro i København. Kollegaen var i tjeneste og blev tilfældigt involveret i den tragiske ulykke. Verden går i stå, og tilbage står de nærmeste efterladte, familien, vennerne og kollegaerne med et ubeskriveligt tomrum, skriver gruppen på sin Facebook-side, hvor der opfordres til at give et bidrag via MobilePay eller en kontooverførsel.

En 25-årig mand er fængslet for at have forvoldt den 35-årige betjents død. Han er sigtet for uagtsomt manddrab og for i grov kådhed at have udsat andres liv for fare.

Den sidste sigtelse bruges, når der er tale om det, man i daglige tale kalder vanvidskørsel.